-----------------------------------------------------------------------
  10. การควบคุมภายใน

  -----------------------------------------------------------------------

บริษัทฯ ได้ให้ความสำคัญต่อระบบการควบคุมภายในทั้งในระดับบริหาร
และระดับปฏิบัติงานอย่างมีประสิทธิภาพ จึงได้กำหนดภาระหน้าที่
อำนาจการดำเนินการของผู้ปฏิบัติงาน และผู้บริหารไว้เป็นลายลักษณ์อักษรอย่างชัดเจน
มีการควบคุมดูแลการใช้ทรัพย์สินของบริษัทให้เกิดประโยชน์ และมีการแบ่งแยกหน้าที่ผู้ปฏิบัติงาน
ผู้ติดตามการควบคุมและประเมินผลเพื่อการตรวจสอบระหว่างกันอย่างเหมาะสม
นอกจากนี้ยังจัดให้มีการควบคุมภายในเกี่ยวกับระบบการเงินโดยได้กำหนดอำนาจอนุมัติในการทำธุรกรรมทางการเงินไว้อย่างเป็นลายลักษณ์อักษร

บริษัทฯ ได้จัดให้มีผู้ตรวจสอบภายใน โดยได้แต่งตั้งฝ่ายตรวจสอบภายใน
เพื่อปฏิบัติงานตรวจสอบภายใน โดยเน้นที่ความเสี่ยงของธุรกิจและระบบการปฏิบัติงาน
โดยมีวัตถุประสงค์เพื่อเพิ่มประสิทธิภาพในการดำเนินงานของบริษัทฯ
เพิ่มความเชื่อมั่นของคณะกรรมการตรวจสอบและผู้บริหารระดับสูงว่ามีระบบข้อมูลที่เชื่อถือได้
เพื่อให้เกิดความมั่นใจในการควบคุมดูแลการใช้ทรัพย์สินของบริษัทฯ เป็นไปอย่างถูกต้อง
เพื่อให้คณะกรรมการตรวจสอบและผู้บริหารระดับสูงเกิดความมั่นใจว่าบริษัทฯ
มีระบบการควบคุมภายในที่ดีและพนักงานมีการปฏิบัติงานตามระบบการควบคุมภายในที่กำหนดไว้

ผู้สอบบัญชีของบริษัทฯ คือ นายศุภชัย ปัญญาวัฒโน แห่งบริษัท สำนักงาน เอินส์ท แอนด์ ยัง จำกัด
ซึ่งเป็นผู้ตรวจสอบงบการเงินของบริษัทฯ
ได้เข้ามาทำการประเมินประสิทธิภาพการควบคุมภายในของบริษัทฯ
และไม่พบจุดอ่อนที่เป็นสาระสำคัญในระบบการควบคุมภายในแต่อย่างใด

ในการประชุมคณะกรรมการครั้งที่ 3/2549 เมื่อวันที่ 26 กันยายน 2549 โดยมีกรรมการตรวจสอบ
2 ท่าน เข้าร่วมประชุมด้วย
คณะกรรมการตรวจสอบได้ประเมินระบบการควบคุมภายในโดยการซักถามข้อมูลจากผู้บริหารและฝ่ายตรวจสอบภายใน
รวมทั้งตรวจสอบเอกสารหลักฐานแล้วสรุปได้ว่า บริษัทฯ
มีระบบการควบคุมภายในอย่างเพียงพอและเหมาะสมแล้ว
โดยกรรมการตรวจสอบมีความเห็นต่อระบบควบคุมภายในของบริษัทในแต่ละด้าน ดังนี้

1)  องค์กรและสภาพแวดล้อม

บริษัทฯ มีการกำหนดเป้าหมายต่างๆ ไว้อย่างชัดเจน
ไม่ว่าจะเป็นเป้าหมายขององค์กรและเป้าหมายการทำงานของแต่ละฝ่าย/แผนก
และยังมีการกำหนดนโยบายและระเบียบวิธีปฏิบัติในเรื่องต่างๆ
รวมถึงการทำธุรกรรมด้านการเงินไว้อย่างเป็นลายลักษณ์อักษร

2)  การบริหารความเสี่ยง

บริษัทฯ ได้มีการประเมินความเสี่ยงที่อาจเกิดขึ้น และได้มีการกำหนดมาตรการต่างๆ
เพื่อบริหารความเสี่ยงนั้นๆ
โดยได้แจ้งให้พนักงานทุกคนที่เกี่ยวข้องรับทราบถึงความเสี่ยงและมาตรการป้องกันและแก้ไข
และได้ให้ฝ่ายตรวจสอบภายในตรวจสอบความเสี่ยงที่อาจเกิดขึ้นจากการปฏิบัติงานของหน่วยงานต่างๆ

3)  การควบคุมการปฏิบัติงานของฝ่ายบริหาร

บริษัทฯ มีการกำหนดขอบเขต อำนาจหน้าที่
และวงเงินอนุมัติของฝ่ายบริหารในแต่ละระดับไว้อย่างชัดเจน
โดยผู้ที่อนุมัติธุรกรรมได้จะต้องเป็นผู้ที่ไม่มีส่วนได้เสียในธุรกรรมนั้น
และยังมีการแบ่งแยกอำนาจหน้าที่โดยฝ่ายบัญชีและการเงินมีหน้าที่ในการบันทึกรายการ
และฝ่ายทรัพยากรมนุษย์มีหน้าที่ในการจัดเก็บดูแลทรัพย์สิน

4)  ระบบสารสนเทศและการสื่อสารข้อมูล

บริษัทฯ ได้จัดเตรียมข้อมูลต่างๆ เพื่อให้คณะกรรมการพิจารณา รวมทั้งส่งหนังสือเชิญประชุมล่วงหน้า
7 วัน และได้มีการบันทึกข้อซักถาม ความเห็นของกรรมการไว้ในรายงานการประชุม
และได้มีการจัดเก็บเอกสารสำคัญต่างๆ ไว้เป็นหมวดหมู่

5)  ระบบการติดตาม

บริษัทฯ
ได้แต่งตั้งให้ฝ่ายตรวจสอบภายในดำเนินการตรวจสอบการปฏิบัติงานของพนักงานในฝ่ายต่างๆ
เป็นประจำทุกเดือน และกำหนดให้มีการตรวจสอบการปฏิบัติตามระบบการควบคุมภายในทุกๆ
ไตรมาส ซึ่งหากตรวจสอบพบข้อบกพร่องที่เป็นสาระสำคัญก็จะรายงานต่อคณะกรรมการบริษัทฯ
โดยทันที

นอกจากนี้คณะกรรมการตรวจสอบได้ตรวจสอบงบการเงินงบการเงินประจำปีสิ้นสุด ณ วันที่ 31
กรกฎาคม 2549 และงบการเงินประจำปีสิ้นสุด ณ วันที่ 31 กรกฎาคม 2548
เห็นว่างบการเงินดังกล่าวแสดงฐานะการเงินและผลการดำเนินงานที่ครบถ้วนถูกต้องตามหลักการบัญชีที่รับรองทั่วไป